54. ΝΟΜΟΘΕΤ. ΔΙΑΤΑΓΜΑ υπ’ αριθ. 1235 της 9/13 Σεπτ. 1972 (ΦΕΚ Α΄ 162) Περί διατάξεων αφορωσών τους υπαλλήλους των μεταφερθεισών εις το Υπουργείον Εξωτερικών Υπηρεσιών και περί επεκτάσεως της αρμοδιότητος του Υπηρεσιακού Συμβουλίου του Υπουργείου τούτου. Άρθρ.1.-Οι Υπάλληλοι των μεταφερθεισών Υπηρεσιών εις το Υπουργείον Εξωτερικών, δυνάμει της διατάξεως του άρθρ. 37 του Ν.Δ. 957/71 «περί Υπουργικού Συμβουλίου και Υπουργείων», εξακολουθούν να διέπωνται, ως προς την εν γένει θέσιν και κατάστασιν αυτών, μέχρι της εκδόσεως του νόμου περί Προσωπικού του Υπουργείου Εξωτερικών, υπό των οικείων διατάξεων υφ’ ων διήποντο μέχρι της μεταφοράς των, πλην των αναφερομένων εις την αρμοδιότητα των Υπηρεσιακών Συμβουλίων. Άρθρ.2.-Η αρμοδιότης του συμφώνως τω άρθρ. 17 του Κ.Ν. 4952/31 «περί Οργανισμού του Β. Υπουργείου Εξωτερικών» (ανωτ. αριθ. 9) ως ετροποποιήθη και συνεπληρώθη μεταγενεστέρως, λειτουργούντος παρά τω Υπουργείω Εξωτερικών Υπηρεσιακού Συμβουλίου επεκτείνεται και επί θεμάτων αφορώντων εις την κατά το προηγούμενον  άρθρον υπηρεσιακήν θέσιν και κατάστασιν των Υπαλλήλων των ως άνω μεταφερθεισών Υπηρεσιών. Άρθρ.3.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 